
Viktige personer i trettiåttende bok

I Elvegaten på Kalvskinnet

Margrete Storsve Bakke – jordmor ved E.C. Dahls fødestiftelse, gift med:

Jonas Bakke – direktør ved E.C. Dahls fødestiftelse

Oline Bakke – Margretes og Jonasʼ datter

Jon Lycke Bakke – Jonasʼ sønn med avdøde Julie Lycke Bakke

Ranveig Lillemo – husholderske

 

I Lillegårdsbakken på Nedre Bakklandet

Stella Mathisdatter Storhaug – Bestyrerinne på barneasylet Viktors Minde, Margretes halvsøster. Hun har sønnen Jacob med tidligere skipper Tobias Pettersen og er gift med:

Torbjørn Storhaug – bondesønn fra Verdalen, musiker. Torbjørn er sammen med avdøde Karen Lia Brandt far til:

Maren Lia Storhaug – Peder og Gretes halvsøster

 

På E.C. Dahls fødestiftelse

Bertha Grue – forstanderinne og overjordmor

Ninni Hoff Ibsen – doktor

Elise Rosengren – jordmor

Fanny Bunæs – nyansatt jordmor ved stiftelsens mødrehjem

Anne Vollan – barnepleierske ved stiftelsens pleieavdeling

 

På politistasjonen i Hornemannsgården

Sigbjørn Enoksen – kriminalbetjent, gift med Hilda

Tom Amundsen – betjent

 

I Løten

Johan Storsve – distriktslege. Johan er far til Margrete og avdøde Ulrik. Gift med:

Laura Storsve – Margrete og Stellas tante, enke etter Jacob Brandt

Peder og Grete Lia Brandt – Ulriks adoptivbarn, Karen og Andreas Lias barn

Matilde Nes – Laura og Johans hushjelp. Hun er mor til:

Oline Nes – fjøstaus på Ås

Johanne Krokstibakken Ås – husmannsdatter, gift med storbonden Lars Ås, Margretes ungdomskjæreste. Johanne og Lars har sønnen Lille-Olaus

Øystein Hoel – lensmann i Løten

 

På Ådalsbruk

Claus Bråthen – driftssjef ved Klevfos Cellulose- og Papirfabrik

Hans Iversen – lege tilknyttet Ådalsbruks fabrikker

Dorothea Brevik (tante Thea) – fagforeningsleder for arbeiderne på Klevfos Cellulose- og Papirfabrik og omsorgsperson for ungene i arbeiderboligene. Hun er mor til:

Syver Brevik – industriarbeider, gift med Petrine. Begge arbeider på papirfabrikken. Sammen har de fem barn, blant annet fire år gamle Simen

Olav Finnstadeie – tilkallingsvikar på Klevfos Cellulose- og Papirfabrik

 

I Skottland

Sofie Antonsen alias Liv Thorsen/Lady Helen MacNally – ettersøkt massemorderske, mor til Simon og gift med:

Malcolm MacNally – jarlen av Calister, far til:

Archie MacNally – ivrig laksefisker og bekjent av Sofie

Joseph MacDonald – Chief Inspector hos Aberdeen City Police, jarl MacNallys nevø


Slik sluttet forrige bok:

Laura gikk ovenpå og hentet rent sengetøy i skapet i gangen før hun lukket seg inn på værelset til Matilde. Som alltid var det rent og ryddig her inne. Hun ble stående og se seg rundt mens hun tok seg i lure på hvorfor hun ikke hadde forstått hvor galt det hadde vært fatt med hushjelpen deres. Skyldfølelsen kom nok alltid til å plage henne. Det samme gjaldt visst også for Johan. Han klandret også seg selv for ikke å ha grepet inn i tide. Det visste hun, selv om Johan sjelden snakket om det.

Hun satte opp vinduet og trakk inn den friske luften. Natten i forveien hadde kommet med etterlengtet regn. Etter en uke med stekende sol og uutholdelig varme, som om det skulle ha vært midtsommer, hadde tordenværet og regnskyllet vasket luften ren og klar.

Hun begynte med å ta av dynetrekket og putevaret for å henge dynen og puten til lufting. Etter å ha fjernet lakenet, bestemte hun seg like godt for å sette madrassen på høykant for at også den skulle få luftet seg.

Da Laura hadde løftet opp madrassen, falt blikket på en avlang eske med gullskrift på mørkeblå fløyelstrekk som plutselig lå der. Den måtte ha vært gjemt mellom madrassen og sengebunnen.

Først hadde hun tenkt å legge esken i kommodeskuffen, der Matildes klær lå. Hadde hushjelpen plassert en eske under madrassen, var det nok fordi den inneholdt noe som ikke var ment for andre øyne, og hun var ikke den som ville ha det på seg at hun snoket i andres saker.

Likevel ble blikket dratt mot gullbokstavene på lokket: Steen & Strøm, Kristiania. Tankene gikk straks til det elegante silkehalstørkleet som Matilde hadde hatt på seg den dagen hun forsvant – gaven hun påsto å ha fått av Claus Bråthen, men som herr Bråthen i forhør hadde nektet all kjennskap til.

Både lensmann Hoel og Johan hadde visst slått seg til ro med at herr Bråthen hadde snakket sant. Kjærlighetsgaven hadde bare eksistert i Matildes forvirrede fantasiverden. Det virket mer sannsynlig at silketørkleet var tiltenkt Oline som konfirmasjonsgave.

Etter at Matilde var blitt erklært syk på sinnet, hadde Laura også tatt seg i å tvile på at driftssjefen på Klevfos hadde kjøpt en så dyr gave til Matilde. Nå slo det henne plutselig at Matilde likevel kunne ha snakket sant.

Nysgjerrigheten drev henne til å løfte lokket av esken, og da hun fikk se det lille kortet, som stakk frem fra silkepapiret, måtte hun holde tilbake et gisp. Fingrene skalv da hun tok opp kortet og leste hva som sto skrevet.

Kjære Matilde,

Takk for en deilig natt. Kom snart tilbake. Jeg gleder meg til vi ses igjen.

Din Claus


Kapittel 1

Laura leste kjærlighetserklæringen fra driftssjef Claus Bråthen igjen og igjen. Det lille kortet var høyst virkelig, og ordenes betydning kunne ikke misforstås. Funnet kunne bare bety én ting: Matilde hadde slett ikke vært forvirret eller syk på sinnet da hun hadde påstått at Claus Bråthen og hun var kjærester. Kortet levnet heller ingen tvil om at de hadde vært til sengs sammen.

Laura skyndte seg ut på gangen og bort til trappen. «Johan? Johan, du må komme!»

Skritt hørtes fra etasjen under. Så sto Johan nederst i trappen. «Men kjære deg … Er det noe galt, Laura?»

«Kom. Jeg må vise deg noe.» Hun viftet med kortet hun holdt i hånden. «Dette er en kjærlighetserklæring fra Claus til Matilde, som fulgte med i esken der det flotte silkehalstørkleet må ha ligget.»

Johan var oppe hos henne i noen lange byks. «La meg få se.» Han tok kortet ut av hånden hennes og ga seg til å lese.

Hun fulgte åndeløst med. «Claus Bråthen har overbevist lensmann Hoel om at påstanden om at de er kjærester bare var fantasier og drømmespinn fra en gal kvinne, men dette er jo beviset på at Matilde og han hadde et kjærlighetsforhold til hverandre, ikke sant?»

«Med mindre Matilde har skrevet kortet selv, da.» Han så på henne med tvil i blikket. «Vi må huske på at doktor Iversen erklærte henne sinnssyk, og tilstanden var såpass ille at den kvalifiserte til innleggelse på Sanderud pleieanstalt. Tenk om hun følte trang til å virkeliggjøre vrangforestillingene og dermed lagde et slags bevis for seg selv.»

«Det kan du da ikke mene, Johan?» Laura så vantro på ham. «Hun har jo gått rundt her hjemme hos oss og fungert aldeles normalt. Tror du ikke vi ville merket noe hvis det var så ille fatt med henne?»

«Jo, det kan du vel i og for seg ha rett i,» sa han med en ettertenksom mine. «Jeg innrømmer at det er mer nærliggende å tro at hun har snakket sant hele tiden.»

«Stakkars Matilde …» Laura så ulykkelig på Johan. «Hva gjør vi nå? Jeg regner med at du vil varsle lensmann Hoel om det jeg fant?»

Han nikket. «Ja, dersom lensmannen finner ut at det er Bråthens håndskrift på kortet, vil jo budskapet rokke ved troverdigheten hans, det er sikkert og visst. Dessuten kan lensmannen – med loven i hånd – kreve at det blir foretatt et rettmessig forhør av Matilde. Denne overlege Sørensen på Sanderud har jo frem til nå nektet både Hoel og meg å snakke med henne, men nå akter jeg ikke å høre på det lenger. De er nødt til å la oss få treffe henne.»

«Jeg er glad du tar affære. Tenk, så alene hun må føle seg. Jeg går og pakker litt klær til Matilde i en veske, som du kan ta med.» Laura så besluttsomt på ham. «De er jo nødt til å slippe henne fri når du kommer sammen med lensmannen, og hun kommer til å ønske å stelle seg før hun viser seg blant folk.»

Han nikket. «Det kan du gjerne gjøre, så går jeg og ringer til lensmann Hoel.»

Samtidig, i den lille landsbyen Oldmeldrum i Aberdeenshire, Skottland

Sofie så gjennom vinduet at fru Evelyn Perth satte kursen over stuegulvet mot verandadøren med Simon i armene sine.

Hun skyndte seg tilbake langs husveggen og videre langs steingjerdet i enden av hagen. At doktorfruen nå valgte å ta med seg Simon ut etter å ha pleiet ham inne hele uken, måtte bety at han var blitt frisk igjen av sykdommen. Endelig var dagene med nagende redsel over. Det var snart på tide å ta ham tilbake. Simon hørte hjemme hos henne. Doktorparet hadde bare hatt ham til låns.

Hun krøp sammen bak redskapsboden og lyttet med stive ører. Fra her hun satt, omtrent fire meter fra den hvitmalte hagebenken, klarte hun å høre hvor mild og kjærlig doktorfruen var i stemmen der hun bysset og trøstet Simon i armene sine. Nå sang hun visst for ham, også, og vugget han langsomt mens hun gikk mot barnevognen. Da hun dro kjensel på melodien, som moren hennes en gang i tiden hadde sunget for henne, sprang tårene uforvarende frem i øynene hennes. Det var den skotske versjonen av Bæ bæ lille lam.

Baa, baa, black sheep, have you any wool?

Yes, sir, yes, sir, three bags full.

One for the master and one for the dame,

and one for det little boy who lives down the lane.

I dag var det nøyaktig én uke siden hun hadde lagt Simon fra seg her på trappen til doktorhuset i utkanten av den lille landsbyen Oldmeldrum i Aberdeenshire, banket på inngangsdøren og deretter lagt på sprang for ikke å bli oppdaget.

Fredag i forrige uke hadde hun våknet opp i jakthytta et par mil lenger vest og oppdaget at Simon hadde virket slapp og feberhet. Da han heller ikke hadde orket å ta til seg morsmelk, hadde hun forstått at sønnen var alvorlig syk. Som sykepleierske og jordmor visste hun at om et spedbarn ikke fikk i seg væske, ville det dø i løpet av kort tid, særlig når dagtemperaturene lå på rundt 30 varmegrader.

Det eneste som hadde stått i hodet hennes den morgenen, var å redde livet til sønnen. Derfor hadde hun straks begitt seg til fots langs landeveien i retning Aberdeen, der hun visste at nærmeste sykehus lå.

Sent samme kveld hadde hun nådd frem til Aberdeenshire og fått øye på et koselig murhus med blomstrende rosehekk rundt. Et skilt fortalte at her bodde og praktiserte doktor Oliver Perth. Han hadde privat legepraksis i første etasje og bodde sammen med hustruen Evelyn i andre. Planen Sofie hadde om å gå helt til sykehuset i Aberdeen med den syke sønnen, ble omgjort. Det var enklere om Simon fikk behandling her hos doktor Perth.

Først hadde hun lurt på om hun bare skulle banke på døren og gi seg til kjenne, men så fant hun det lurest å bare legge ifra seg Simon på trappen, banke på og bli stående i nærheten slik at hun var sikker på at legen fant ham.

Hun hadde all grunn til å tro at nevøen til Malcolm, Joseph MacDonald, som arbeidet som Chief Inspector hos Aberdeen City Police, hadde etterlyst henne over store deler av Skottland. Da ville det være fotografier av henne i avisene. Røpet hun identiteten sin, ville ikke politiet bare frarøve henne friheten, de ville også ta sønnen fra henne. Det skulle bare ikke skje. Simon var det aller viktigste i livet hennes. Hun var villig til å gå gjennom ild og vann for vesle Simon, og maktet ikke tanken på å miste ham.

Sofie hadde holdt seg i nærheten av doktorhuset hele uken i påvente av at sønnen skulle friskne til slik at hun kunne ta ham til seg igjen. Nettene hadde hun tilbrakt på forskjellige steder. En natt hadde hun søkt tilflukt i kjelleren som tilhørte et whiskydestilleri i utkanten av landsbyen, en annen natt hadde hun sovet i høyet i et sauefjøs. Hver morgen hadde hun vendt tilbake til doktorhuset for å holde et vaktsomt øye med hva doktorfruen Evelyn Perth foretok seg med Simon.

Da fru Perth hadde lagt Simon ned i barnevognen som sto parkert i skyggen av det store lønnetreet, håpet og ba Sofie om at doktorfruen skulle gå inn i huset igjen. Det ville gi henne en mulighet til å ta med seg vognen med Simon og forsvinne derfra.

Evelyn Perth hadde akkurat tatt plass på den hvitmalte hagebenken ved siden av vognen, da Sofie fikk se ektemannen hennes, doktoren Oliver Perth, komme gående rundt hushjørnet. Sofie gjorde seg så liten hun klarte der hun satt på huk bak redskapsboden.

«Vi må snakke sammen, Evelyn.» Herr Perth var alvorlig i stemmen da han tok plass ved siden av hustruen på benken. Sofie kikket forsiktig rundt hjørnet av redskapsboden mens hun spisset ørene. «Jeg fikk nettopp en oppringning fra politistasjonen. Det gjaldt guttungens mulige opphav. Du husker vel at jeg snakket med politiet om den stripete slåbroken barnet lå inntullet i da vi fant ham den kvelden?»

Sofie så fru Perth nikke ivrig. «Har de tatt rede på hvem som eier den?»

«Da jeg nevnte dette broderiet på slåbrokens brystlomme, det som du mente liknet et våpenskjold, rådet den lokale betjenten meg til å ta kontakt med Aberdeen City Police,» fortsatte doktor Perth. «Politiet leter nemlig etter en farlig forbryterske, og tror at slåbroken kan komme fra Castle Calister, godset kvinnen rømte fra, og som ligger oppe i høylandet noen mil nord for Inverness.»

Sofie bannet lavt. Skulle det altså være den tåpelige slåbroken til Malcolm som felte henne? Hun hadde overhodet ikke tenkt på at det unnselige broderiet på slåbrokens lomme kunne ligne et … våpenskjold. Hun burde kanskje ha funnet noe annet å svøpe Simon i, men hadde først og fremst tenkt på at slåbroken var varm og god.

Hva som ville skje når doktor Perth tok kontakt med Chief Inspector Joseph MacDonald hos Aberdeen City Police og fortalte ham at de hadde funnet et innsvøpt guttebarn i en slåbrok fra Castle Calister, våget hun ikke tenke på. Hun måtte få tak i Simon og komme seg vekk før det skjedde.

«Og barnet?»

«Mordersken var visstnok høygravid da hun forsvant. Hun må ha født sønnen i skjul og lagt ham på trappen her i doktorhuset.»

«Mordersken?» Doktorfruens stemme gikk opp i fistel. «Herregud, du må sporenstreks ringe til City Police i Aberdeen og be dem komme, Oliver!» Fru Evelyn Perth kastet et forskrekket blikk omkring seg. «Tenk om den ettersøkte kvinnen befinner seg ett eller annet sted her i nærheten?»

Sofie, som nå holdt pusten i spenning, så at doktor Perth klappet hustruen beroligende på armen. «Jeg går og gjør det med det samme, darling. Dessuten tror jeg du bør ta med deg barnet inn og holde dere innendørs.»

Sofie slapp pusten langsomt ut og klemte fingrene rundt diamanten, som lå stor og tung mot brystet hennes. Hva skulle hun gjøre? Var det nå hun skulle ofre Malcolms dyrebare morgengave for å kjøpe Evelyn Perths taushet, få tak i sønnen og flykte herfra med ham?

Doktor Oliver Perth reiste seg fra benken og begynte å gå mot trappen som førte opp til verandadøren. Sofie ventet til fru Evelyn hadde løftet Simon opp fra barnevognen, før hun lett på tå rundet hjørnet av redskapsboden og prikket fru Perth på skulderen.

Evelyn Perth virvlet rundt på gressplenen og så skrekkslagen på henne. «Hva … hva vil De?»

«Ta det med ro, fru Perth. Jeg vil Dem slett ikke noe vondt,» sa hun og smilte elskverdig. «Jeg vil bare si at gutten De har i armene Deres er min sønn. Jeg er svært glad og takknemlig over at De og Deres mann har gjort ham frisk igjen, men nå vil jeg fryktelig gjerne ha ham tilbake. Et barn hører  hjemme hos sin mor. De som er kvinne selv, forstår dette, ikke sant?»

Doktorfruen så skremt på henne og klemte Simon inntil seg.

«Jeg kan forsikre Dem om at jeg vil komme til å ta sønnen min fra Dem med vold dersom De setter Dem på bakbena og skriker, fru Perth.» Hun så truende på doktorfruen. «Hvis De derimot ikke gjør anrop eller sladrer til noen, skal jeg være villig til å gi Dem en belønning.» Sofie åpnet de øverste knappene i herreskjorten og viste henne diamanten, som var festet til perlekjedet hun bar rundt halsen. «De kan bare si til mannen Deres at De snudde ryggen til barnet i barnevognen en kort stund, og at barnet i løpet av dette ubevoktete øyeblikket må ha blitt bortført. De er selvsagt fryktelig skremt og lei Dem, men De så faktisk ikke en levende sjel i nærheten av barnevognen da De la ned barnet, og kan derfor heller ikke komme med noe signalement av personen som bortførte den vesle gutten.»

Doktorfruen stirret fascinert på den funklende diamanten. «Hvis jeg gjør som De sier, vil altså diamanten og perlekjedet Deres bli mitt – til odel og eie?»

«Det lover jeg,» sa Sofie og strakte armene mot bylten med sønnen. «La meg få sønnen min!»

Evelyn Perth så tvilrådig på henne mens hun tok et bedre tak rundt Simon. «Og hvis min mann allerede har rukket å varsle politiet?»

«Da tar jeg uansett sønnen min og fordufter herfra fortere enn svint, mens De … De går glipp av en formue.» Sofie stampet utålmodig med føttene i gresset. Hun skulle gjerne ha lagt til i samme åndedrag at hun også ville komme til å anmelde fru Perth til politiet for å ha stjålet sønnen hennes, men fant det klokest å holde seg i skinnet. Det hjalp neppe å true noen med politiet dersom man selv var etterlyst for både mord og det som verre var. Det eneste hun nå kunne gjøre, var å appellere til Evelyn Perths grådighet og – om mulig – kjøpe tausheten hennes ved å gi henne diamanthalskjedet. «Jeg kan forsikre Dem om at perlehalskjedet med diamantanhenget er svært kostbart,» fortsatte hun. «Jeg vet ikke akkurat hvor meget smykket kan være verdt, men at De blir rik om De lar meg få gå fri, er sikkert. De skjønner vel hva som er lurest å gjøre nå, ikke sant? De vil jo uansett ikke få lov til å beholde et barn som ikke er Deres.»

Sofie kunne se at doktorfruen nølte.

«Kom igjen. Ved hjelp av pengene fra salget kan De sikkert få den beste og dyreste hjelp med å bli med barn.» Sofie hadde tolket situasjonen dithen at fru Perths høyeste ønske var å bli gravid, og nå håpet hun at dette ville utgjøre tungen på vektskålen. «De aner ikke hvilke fremskritt som har blitt gjort på dette feltet i det siste.»

Heldigvis hadde hun satset rett. Doktorfruen la Simon i armene hennes uten å se henne i øynene.

Sofie klemte den varme barnekroppen inntil seg og la kinnet mot det dunbløte hodet til Simon. Et sårt klynk presset seg gjennom strupen og øynene ble fuktige. Endelig var de sammen igjen. Nå kunne hun klare alt.

